ทริสแจกเชิงลบหุ้นนิคมชี้หยุด3-6เดือน
โรจนะไทคอนฐานะการเงินวูบลงหุ้นฝ่าน้ำท่วมพุ่ง15จุดหนี้ยุโรปชัด
18 ต.ค. 2554

โรจนะไทคอนฐานะการเงินวูบลงหุ้นฝ่าน้ำท่วมพุ่ง15จุดหนี้ยุโรปชัด
ทริสเรทติ้ง แจกเครดิตพินิจและมุมมองเชิงลบโรจนะไทคอน หลังน้ำท่วมหนักส่วนนิคมอื่นๆ เกาะติดใกล้ชิดคาด 36 เดือนถึงจะกลับมาผลิต
บริษัท ทริสเรทติ้ง ประกาศ “เครดิตพินิจ” แนวโน้ม “ลบ” ให้แก่อันดับเครดิตองค์กรของ บริษัท สวนอุตสาหกรรมโรจนะ (ROJNA) และอันดับเครดิตองค์กรและหุ้นกู้ไม่มีประกันของ บริษัท ไทคอน อินดัสเทรียล คอนเน็คชั่น (TICON) เนื่องจากเหตุอุทกภัยในสวนอุตสาหกรรมโรจนะ จ.พระนครศรีอยุธยา ตั้งแต่วันที่ 8 ต.ค. 2554 และในอีกหลายแห่งทั่วประเทศ รวมถึงพื้นที่โรงงานและคลังสินค้าให้เช่าของบริษัท ไทคอน
ปัจจุบันบริษัทในสวนอุตสาหกรรมโรจนะได้หยุดการดำเนินงานทั้งหมดแล้ว และโรงไฟฟ้าพลังความร้อนร่วมขนาด 267 เมกะวัตต์ก็หยุดการดำเนินงานและประกาศเหตุสุดวิสัยแก่คู่สัญญาทุกราย ซึ่งจะส่งผลให้ฐานะการเงินของบริษัทอ่อนแอลงอย่างหลีกเลี่ยงไม่ได้ เนื่องจากโรงไฟฟ้าซึ่งสร้างรายได้ 60% ของรายได้รวม อาจต้องหยุดดำเนินงานประมาณ 3-6 เดือน
อย่างไรก็ตาม ความเสียหายบางส่วนจะได้รับการชดเชยจากบริษัทประกันภัยซึ่งคุ้มครองความเสียหายของทรัพย์สินและการสูญเสียรายได้ในช่วงหยุดดำเนินการ
บริษัท เคซีอี อีเลคโทรนิคส์ (KCE) เปิดเผยว่า โรงงานของบริษัทย่อยที่นิคมอุตสาห กรรมไฮเทค จ.พระนครศรีอยุธยา ได้รับความเสียหายและหลังจากน้ำลดลง บริษัทจะต้องใช้เวลาในการฟื้นฟูปรับปรุงทรัพย์สิน เครื่องจักร เพื่อให้สามารถกลับมาผลิตได้เต็มที่ คาดว่าอาจจะใช้เวลา 2-3 เดือน
บริษัท อิตาเลียนไทย ดีเวล๊อปเมนต์ (ITD) เปิดเผยว่า เมื่อวันที่ 30 ก.ย.ที่ผ่านมา บริษัทได้ร่วมลงนามในสัญญาก่อสร้างกับกรมเจ้าท่า เพื่อก่อสร้างโครงการเสริมระดับเขื่อนป้องกันการกัดเซาะบริเวณคลองด่าน จ.สมุทรปราการ มูลค่างาน 288.63 ล้านบาท (รวมภาษีมูลค่าเพิ่ม) ก่อสร้างภายในระยะเวลา 720 วัน
ด้านตลาดหุ้นไทยปรับตัวขึ้นเช่นเดียวกับตลาดหุ้นโลก ส่งผลให้ดัชนีปิดที่ 971.63 จุดพุ่งขึ้น 15.82 จุดหรือ 1.66% มูลค่าการซื้อขาย ปานกลาง 25,208 ล้านบาท โดยนักลงทุนสถาบันซื้อทุกกลุ่ม โดยเฉพาะต่างชาติช้อนหนักมือ 2,419 ล้านบาท แต่ขายตราสารหนี้ 1,627 ล้านบาท ส่วนนักลงทุนในประเทศขายทำกำไรถึง 4,354 ล้านบาท
มาร์เก็ตติง เปิดเผยว่า ปัจจัยหนึ่งที่ทำให้ดัชนีหุ้นไทยปรับตัวขึ้นหลังยุโรปมีความชัดเจนในการแก้ไขปัญหาหนี้จึงทำให้มีแรงซื้อหุ้นตัวใหญ่ที่ขายก่อนหน้านี้ และเชื่อมโยงเศรษฐกิจโลกเช่นหุ้น ปตท. (PTT) ส่วนหุ้นที่ได้รับผลกระทบจากน้ำท่วมล่าสุดที่นิคมอุตสาหกรรมนวนคร (NNCL) เช้าวันที่ 17 ต.ค.มีกระแสข่าวว่าน้ำเข้าท่วมเรียบร้อยแล้ว ส่งผลให้ราคาหุ้นปิด 1.30 บาทลดลง 0.09 บาทหรือ 6.47%
ด้านนางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX กล่าวว่า ผลจาก SET50 เคลื่อนไหวผันผวนในรอบสัปดาห์ที่ผ่านมา ทำให้ปริมาณการซื้อขายดัชนี SET50 Index Futrures เพิ่มสูงเฉลี่ยที่ 34 หมื่นสัญญาต่อวัน มากกว่าค่าเฉลี่ยปกติจะซื้อขายเพียง 1.7 หมื่นสัญญาต่อวัน
“ดัชนีหุ้นมีความไม่แน่นอนสูง ทำให้ผู้ลงทุนต้องซื้อขายอนุพันธ์มากขึ้น และคาดว่าดัชนีหุ้นจะยังคงเหวี่ยงตัวต่อเนื่อง ทำให้การซื้อขายฟิวเจอร์สอิงดัชนี SET50 เพิ่มตาม” นางเกศรา กล่าว
นายสมพล เกียรติไพบูลย์ ประธานกรรมการ ตลาดหลักทรัพย์แห่งประเทศไทย (ตลท.) เปิดเผยว่า เบื้องต้นนายกิตติรัตน์ ณ ระนอง รองนายกรัฐมนตรี และ รมว.พาณิชย์ ได้ตอบรับเรื่องการเสนอให้ตลาดอนุพันธ์ สามารถซื้อขายสินค้าเกษตรล่วงหน้าได้แล้ว แต่คงต้องรอในสถานการณ์น้ำท่วมดีขึ้น ถึงจะมีการหารือในรายละเอียดอีกครั้ง